Id-Deċiżjoni tal-Kummissjoni
tat-3 ta’ Frar 1997
li tistabbilixxi kull format relatat mas-sistema tad-database skond id-Direttiva tal-Parlament Ewropew u tal-Kunsill 94/62/KE dwar l-imballaġġ u l-iskart mill-imballaġġ
(Test b’relevanza għaż-ŻEE)
(97/138/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Parlament Ewropew u tal-Kunsill 94/62/KE ta’ l-20 ta’ Diċembru 1994 dwar l-imballaġġ u l-iskart mill-imballaġġ [1], u b’ mod partikolari l-Artikolu 12(3) tagħha,
Billi kull format u l-kwadru tad-data għandhom jiġu kkunsidrati perjodikament abbażi ta’l-esperjenza prattika, u jekk neċessarju, riveduti;
Meta l-miżuri previsti f’din id-Deċiżjoni huma skond l-opinjoni tal-Kumitat stabbilit skond l-Artikolu 21 tad-Direttiva 94/62/KE,
ADOTTAT DIN ID-DEĊIŻJONI:
Artikolu 1
Din id-Deċizjoni, li tkopri l-imballaġġ kollu li jitqiegħed fis-suq fil-Komunità u l-iskart kollu mill-imballaġġ, kif indikat fl-Artikolu 2(1) tad-Direttiva 94/62/KE, jimmira biex jiġu stabbiliti kull format relatat mas-sistemi tad-database dwar l-imballaġġ u l-iskart mill-imballaġġ li għandu jiġi stabbilit sabiex jikkontribwixxi biex Stati Membri u l-Kummissjoni jagħmlu monitoraġġ ta’ l-implimentazzjoni tal-miri stabbiliti fid-Direttiva 94/62/KE.
Dan il-format huwa intiż għall-armonizzazzjoni tal-karatteristiċi u għall-presentazzjoni tad-data prodotta u sabiex id-data ta’ l-Istati Membri ssir kompatibbli.
Artikolu 2
Għall-għanijiet ta’ din id-Deċizjoni:
- l-istess definizzjonijiet stabbiliti fl-Artikolu 3 tad-Direttiva 94/62/KE għandhom japplikaw meta rilevanti,
- ‘kompost’ ifisser imballaġġ ta’ materjali differenti, u li ma jistax jiġi sseparat manwalment, li ma jeċċedix perċentwali partikolari skond il-piż, li għandu jiġi stabbilit skond il-proċedura stabbilità bl-Artikolu 21 tad-Direttiva 94/62/KE. Eżenzjonijiet potenzjali għal ċerti materjali jistgħu jiġu stabbiliti bl-istess proċedura.
Artikolu 3
Kull format ippreżentat fl-Annessi għandu jiġi kkompletat fuq bazi annwali, li jibda bid-data għas-sena 1997 u li jkopru s-sena kalendarja kollha, u għandhom jiġu pprovduti lill-Kummissjoni fi żmien 18-il xahar mit-tmiem tas-sena rilevanti. Għandhom ukoll ikunu disponibbli għall-Kummissjoni flimkien mar-rapporti nazzjonali li għandhom jiġu kkompletati skond l-Artikolu 17 tad-Direttiva 94/62/KE.
Artikolu 4
L-Istati Membri għandhom jippreżentaw lill-Kummissjoni informazzjoni kwalitattiva approprjata dwar il-livelli ta’ konċentrazzjoni ta’ metalli tqal preżenti fl-imballaġġ fis-sens ta’ l-Artikolu 11 tad-Direttiva 94/62/KE u dwar il-preżenza ta’ sustanzi noċivi u sustanzi u materjali oħra perikolużi fis-sena tat-tielet inċiż tal-punt 1 ta’ l-Anness II mad-Direttiva 94/62/KE.
L-Istati Membri għandhom ukoll jippreżentaw lill-Kummissjoni informazzjoni kwantitattiva dwar l-imballaġġ ta’ l-iskart ikkunsidrat perikoluż minħabba kontaminazzjoni mill-kontenut tal-prodott fis-sens tad-Direttiva tal-Kunsill numru 91/689/KEE [2] u d-Deċiżjoni tal-Kunsill numru 94/904/KEE [3], b’ mod partikolari jekk dan mhuwiex adattat għal irkupru.
Għandu jiġi ppreżentat rapport lill-Kummissjoni sa mhux iktar tard mit-tmiem ta’ l-ewwel fażi ta’ ħames snin imsemmija fl-Artikolu 6(1) tad-Direttiva 94/62/KE. Dan għandu jiġi ripetut għall-perjodi suċċessivi ta’ ħames snin.
Artikolu 5
L-Istati Membri għandhom jippreżentaw lill-Kummissjoni kull format kompletat stabbilit f’din id-Deċiżjoni, flimkien ma’ deskrizzjoni approprjata ta’ kif ġiet ikkompilata d-data kif ukoll il-karatteristiċi prinċipali tad-databases li minnhom tiġi estratta d-data.
B’mod partikolari, id-deskrizzjoni għanda tinkludi l-estimi wżati fil-kalkolu tal-kwantitatjiet u r-rati ta’ skart ta’ l-imballaġġ irkuprati u riċiklati u ir-rati tar-riużu.
Artikolu 6
Id-data li għandha tiġi inkluża fl-Anness III (it-Tabelli 3, 4.1 u 4.2) li tikkonċerna il-piż ta’ l-iskart ta’ l-imballaġġ riċiklat jew irkuprat tirreferi għall-inputs ta’ skart ta’ l-imballaġġ għal proċess effettiv ta’ riċiklaġġ jew irkupru.
Biss skart li joriġina minn imballaġġ imqiegħed fis-suq jsita’ jiġi kkunsidrat għal-kalkolu ta’ dawn l-inputs, eskluża kwalunkwe tip ta’ residwi ta’ produzzjoni mill-produzzjoni ta’ l-imballaġġ jew ta’ materjali ta’ l-imballaġġ jew minn kwalunkwe proċess ieħor ta’ produzzjoni.
Artikolu 7
Id-data kontenuta f’kull format hija intiża għall-monitoraġġ ta’ l-implimentazzjoni tal-miri tad-Direttiva 94/62/KE u sservi wkoll għal għanijiet ta’ informazzjoni u bħala bażi biex jittieħdu deċiżjonijiet futuri.
L-ANNESS II (it-Tabella 2) għandu jiġi kkompletat fuq bażi volontarja.
Il-qasma ta’ data fl-Anness III (Tabelli 3, 4.1, 4.2) dwar ir-riċiklaġġ organiku, forom oħra ta’ riċiklaġġ, irkupru ta’ l-enerġija u forom oħra ta’ rkupru, inċinerazzjoni u rdim għandhom isiru biss għal għanijiet ta’ informazzjoni u għandhom isiru fuq bażi volontarja.
Id-disposizzjoni tad-data meħtieġa fil-kolonni intitolati ‘total’, ‘riċiklaġġ totali’ u ‘rkupru totali’ għandhom ikunu obbligatorji. Id-disposizzjoni tad-data meħtieġa fil-kolonna intitolata ‘magħżula għal riċiklaġġ’ għandha tkun volontarja.
Il-materjali għall-imballaġġ li għalihom id-disposizzjoni tad-data hija obbligatorja għandhom ikunu l-ħġieġ, il-plastik, il-karti u l-fibreboard u metalli.
Artikolu 8
Il-Kummissjoni, skond il-proċedura stabbilità fl-Artikolu 21 tad-Direttiva 94/62/KE, tirrevedi l-kwadru għad-disposizzjoni ta’ data ta’ Stat Membru, sabiex din id-data tkun paragunabbli u konsistenti. Dan il-kwadru għandu jikkunsidra d-definizzjonijiet li għandhom jintużaw, inklużi komposti, u l-meded ta’ eżattezza li d-data għandha tfittex li tikseb.
L-Istati Membri għandhom jassiguraw li d-data pprovduta tikkonforma ma’ dan il-kwadru.
Artikolu 9
Din id-Deċiżjoni hija indirizzata lill-Istati Membri.
Magħmul fi Brussel, fit-3 ta’ Frar 1997.